«Республикаса ылi сиктса йöзлысь висьöмъяс тöдмалан медицина колö вöчны олысьяслы босьтны позянаджыкöн» - та йылысь висьталiс Коми Республикаса Юралысь Вячеслав Гайзер Луздор районö удж серти ветлöм дырйи.

Ношульса врачебнöй участокö волöм дырйи Коми Республикаса Юралысь тшöктiс Коми Республикаса йöзлысь дзоньвидзалун видзан министерстволы вежонöн дасьтыны вöзйöмъяс, кыдзи Комилöн лунвыв районъясын олысьяслы бурджыка сетны висьöмъяс тöдмалан отсöг мобильнöй медицина бригадаяс отсöгöн. Торйöн ёна Вячеслав Гайзер тшöктiс сетны отсöг сьöлöм, сöн да эндокриннöй система висьöмъяс тöдмалöм кузя. Луздорса олысьяслы консультация босьтöм могысь лоö ветлыны Сыктывкарöдз, а та дырйи туй вылö мунö уна сьöм да кад.

«Сиктсаяс видзöны уна сьöм, медым быд пöрйö воöдчывны карöдз сiйö либö мöд специалист дорö. Ме чайта, мый висьöм тöдмалан отсöг ылi сиктъясын быть колö сетны. Ветлöдлан мобильнöй комплексъяс лöсьöдöмыс бырöдас уна мытшöд. Коми Республикаса йöзлысь дзоньвидзалун видзан министерстволы тшöктöма нёль тöлысьöн лöсьöдны висьöмъяс тöдмалан мобильнöй бригадаяс. Кор сёрниыс мунö войтырлöн бура да дыр олöм йылысь, сэки медицина боксянь колö бурджыка отсавны консультацияöн», - пасйис Коми Республикаса Юралысь.

Артавсьö, мый ветлöдлан мобильнöй комплекс – тайö лоас висьöмъяс тöдмалан оборудованиеöн автомашина (УЗИ аппарат, син давление мерайтан, сöнъяслысь вын мерайтан аппарат да с.в.), кöнi кутасны уджавны фельдшерскöй бригада, колана дырйи – врач-специалистъяс.